_:n519d01098cb447d9b7c0b633317aa32exb0
<http://schema.org/articleBody>
"MOLDE (Ekstra Bladet): Mens Morten Olsen var en meget sjælden gæst til kampene i Superligaen, bliver det helt anderledes med den nye danske landstræner. Åge Hareide vil rundt og se fodbold live på stadion. Han vil se sine emner fra tætteste hold og tale med dem på tomandshånd. Og nordmanden får et travlt startprogram, som rent faktisk begynder, inden han officielt tiltræder 1. marts. Den 62-årige nordmand tyvstarter alligevel i jobbet allerede i februar, fordi der er kampe, han ikke vil gå glip af. - Jeg har allerede planlagt de første kampe, jeg skal se. Jeg vil gerne nå at se så mange kampe, før jeg skal udtage min første trup, forklarer Åge Hareide og tilføjer: - Jeg vil gerne se kampene på stadion, fordi jeg ikke har det fulde overblik over banen på tv. Jeg kan ikke altid se, hvordan spillerne står, og hvordan de bevæger sig, forklarer han. Åge Hareide vil være på plads i Herning 18. februar til opgøret mellem FC Midtjylland og Manchester United, siden er han ugen efter hjemme i Molde for at se Europa League, når Sevilla kommer på besøg. - Det er en god mulighed for mig til at få en snak med Michael Krohn-Dehli, forklarer Åge Hareide. Hareide jagter sin assistent: Han er favoritten Mange Superliga-kampe Siden går rejsen til Danmark, hvor han den kommende tid får et travlt program. Søndag 28. februar vil han både se FC København mod Esbjerg samt Brøndby mod Hobro. Den følgende onsdag - 4. marts - ser han topbraget mellem FC Midtjylland mod FC København. To dage senere sidder han i Aalborg til AaB mod OB, og den følgende søndag er han i Aarhus til AGF mod FC København. - Jeg har set en del superligakampe og synes, kvaliteten er fin. Der er ikke så stor forskel på Superligaen og Holland/Belgien, vurderer han. Åge Hareide ser det som en vigtig opgave at være til stede for at se spillerne live, men også fordi han føler, han får et bedre overblik over præstationerne. - Jeg vil gerne være ude på stadion, så jeg kan danne mig et godt grundlag over de spillere, der er til rådighed. - Afstandene er ikke så store, og det er let at komme både til Tyskland og Holland. Jeg kan hurtigt komme rundt med min bil. - Jeg påtænker også at køre ned for at se Schalke 04 mod Borussia Mönchengladbach (19. marts, red.), før vi skal spille landskampen mod Island, forklarer Åge Hareide, der ved den lejlighed kan få sig et overblik over, hvordan situationen ser ud for Pierre-Emile Højbjerg og Andreas Christensen. Glæd jer, Danmark: Det bliver kæmpe stort i kejserlandet"
<https://ekstrabladet.dk/sport/fodbold/landsholdsfodbold/dansk-landstraener-faar-travl-start-her-er-hareides-heftige-program/5930965>